Il-Kunsill approva rekwiżiti ġodda jitnaqqsu l-emissjonijiet ta' sustanzi li jniġġsu , bħal partiċelli tat-trab u ossidi tan-nitroġenu, minn ta' makkinarju mobbli mhux tat-triq. Dawn ir-rekwiżiti jindirizzaw f'ras il-għajn it-tniġġis tal-arja biex jiġu protetti s-saħħa taċ-ċittadini tal-UE u l-ambjent. Huma ser jgħinu lill-istati membri fl-isforzi tagħhom biex jilħqu l-limiti nazzjonali għall-emissjonijiet miftiehma fl-aħħar ta' Ġunju 2016. Ir-regolament il-ġdid ikopri varjetà kbira ta' magni minn tagħmir żgħir li jinżamm fl-idejn (bħal lupi, trimmers u lawn-mowers), makkinarju tal-kostruzzjoni (bħal gafef li jimxu fuq katina ddur u krejnijiet) u settijiet ta' ġenerazzjoni, sa vaguni, lokomottivi u bastimenti li jivvjaġġaw fuq passaġġi tal-ilma interni. L-adozzjoni formali ta' dan ir-regolament tiġi wara l-votazzjoni fil-Parlament Ewropew tal-5 ta' Lulju 2016, li kkonfermat il-qbil proviżorju li ntlaħaq miż-żewġ istituzzjonijiet fis-6 ta' April 2016. Ir-regolament għandu l-għan li jiżgura l-funzjonament tajjeb tas-suq intern u jsaħħaħ is-sorveljanza tas-suq jipproteġi s-saħħa tal-bniedem u l-ambjent . Huwa jindirizza wkoll aspetti tal- kompetittività u l-konformità , bl-għan li jitneħħew l-ostakli għall-kummerċ estern bit-tnaqqis ta' ostakli regolatorji li jirriżultaw minn rekwiżiti differenti ta' emissjonijiet. Limiti tal-emissjonijiet L-objettiv hu li jitnaqqsu b'mod progressiv l-emissjonijiet ta' sustanzi li jniġġsu minn magni ġodda ta' makkinarju mhux tat-triq li jitqiegħdu fis-suq Ewropew. Dan mistenni jirriżulta fi tnaqqis sinifikanti ħafna tal-emissjonijiet. Il-limiti tal-emissjonijiet għal dawn il-magni attwalment huma stabbiliti fid-direttiva 97/68/KE, iżda diversi analiżijiet tekniċi wrew li l-leġislazzjoni fil-forma attwali tagħha għandha tiġi aġġornata billi ma għadhiex tirrifletti l-aħħar teknoloġija. Wara analiżijiet tekniċi, konsultazzjonijiet pubbliċi u valutazzjonijiet tal-impatt, fil-25 ta' Settembru 2014, il-Kummissjoni ppreżentat il-proposta oriġinali biex tiġi aġġornata l-leġislazzjoni eżistenti. Proċeduri ġodda għall-approvazzjoni tat-tip tal-UE Fis-suq ser ikunu permessi biss il-magni f'konformità mar-rekwiżiti dwar il-limiti tal-emissjonijiet u l-proċeduri tal-approvazzjoni tat-tip. Ir-regoli l-ġodda ser jissimplifikaw l-istadji ta' implimentazzjoni għall-introduzzjoni ta' livelli ta' emissjonijiet ġodda u proċeduri tal-approvazzjoni tat-tip sabiex jitnaqqas il-piż għall-fabbrikanti tal-magni u tal-makkinarju mobbli mhux tat-triq. Ser ikun permess għadd limitat ta' eżenzjonijiet sabiex jiġu indirizzati ħtiġijiet speċifiċi relatati mal-forzi armati, il-limitazzjonijiet tal-provvista loġistika, l-ittestjar fuq il-post tal-prototipi u l-użu ta' makkinarju mobbli mhux tat-triq f'atmosferi esplożivi. Il-passi li jmiss Ir-regolament ser jiġi ppubblikat fil-Ġurnal Uffiċjali tal-UE f'Settembru. Il-kondizzjonijiet armonizzati l-ġodda tal-approvazzjoni tat-tip għal magni ġodda installati f'makkinarju mhux tat-triq ser jibdew japplikaw gradwalment mill-2018 sal-2020 skont il-kategorija tal-magna. Regolament dwar ir-rekwiżiti relatati mal-limiti tal-emissjonijiet ta' inkwinanti gassużi u partikolati u l-approvazzjoni tat-tip għall-magni b'kombustjoni interna għal makkinarju mobbli mhux tat-triq Il-kwalità tal-arja: ftehim dwar limiti aktar stretti għall-emissjonijiet ta' sustanzi li jniġġsu Ara l-paġna tal-laqgħa